Ilmiö on riivannut suomalaisia Twitterissä parin päivän ajan.

Tämäntyyppiset tekoprofiilit ovat riivanneet suomalaisia. KUVAKAAPPAUS TWITTERISTÄ

Twitterissä on parin päivän ajan kärsitty ilmiöstä, jota kutsutaan tissiboteiksi tai tissibottiarmeijaksi.

Ilmiön seurauksena Twitterin käyttäjä saa seuraajia, joilla on naisen nimi ja tilillä muutama rintavan, vähäpukeisen naisen kuva. Tyypillisesti profiilissa on linkki, jota ei missään nimessä kannata klikata.

Twitter-käyttäjä Tommi Hermunen tviittasi aiheesta Twitterin ylläpidolle, jolta ei ole toistaiseksi näkynyt mitään virallista lausuntoa ilmiöön.

- Tämä alkaa käydä sietämättömäksi, Hermunen kirjoitti englanniksi.

Jos tviitti ei näy, katso se tästä linkistä.

Epätoivon yölliset hetket

Sosiaalisen median asiantuntija Marko Suomi on tviitannut aiheesta pitkän ketjun, jossa jaetaan ohjeita ilmiön varalle.

- Tarkoitus on saada ihminen puolivahingossa klikkaamaan epämääräisiä linkkejä.

Suomen mukaan tissiboteille yhteistä on paljas pinta, samankaltainen linkki biossa (Twitter-profiilissa), alkeellinen profiiliteksti, vain muutamia tviittejä ja paljon satunnaisia tykkäyksiä.

Suomen mukaan taktiikkana on saada nuoren naisen kuvilla ihminen harhautettua.

- Epätoivon yölliset hetket, joku nuori nainen tykkää tviitistä, selkäydinreaktio ja imartelun tunne ennen järjen puuttumista peliin ja klikkaus.

Hän ei tiedä, mitä tapahtuu, jos klikkaa linkkiä tissibotin profiilissa.

- Ehkä iskee virus, ehkä siellä on lisää feikkimateriaalia. Älä klikkaa!

Toimi näin

Toimintaohje tissibottien ja muunkin epämääräisen Twitter-ryönän torjumiseksi on yksinkertainen: estä ja blokkaa.

Suomi neuvoo kuvien avulla, miten tämä tapahtuu.

- Miksi report eikä pelkkä block? Koska tuo laittaa tilin tutkittavaksi Twitterille ja joskus auttaa sulkemaan sen. Spämmääjäliero joutuu tekemään uuden tilin.

Ilmiön laajuudesta tai lähteestä ei ole aukotonta tietoa saatavilla, mutta ilmeisesti kyse on nyt erityisesti suomenkielisiin tileihin kohdistuneesta hyökkäyksestä.

Tästä linkistä pääset hyödylliseen ketjuun.